Лагер Академия
Лагер „Академия“ е географска местност на остров Ливингстън от архипелага Южни Шетландски острови, Антарктика, наречена в чест на Българската академия на науките за нейния принос към изследването на Антарктика.

Местността е стратегически разположена на височина 541 м над морското равнище в горното течение на ледника Хюрън, в северозападното подножие на връх Зограф в Тангра планина, 3,6 км източно от Орфеевата порта, 5,25 км на изток-югоизток от Резенската седловина, 3,2 км на юг-югоизток от Омуртаговия проход, 4 км югозападно от Пирдопската порта, 1,68 км западно от Лозенската седловина, 7,1 км западно от Карнобатския проход, и 2,68 км на север-северозапад от Каталунската седловина. Лагер Академия е свързан с испанската антарктическа база Хуан Карлос I с 12,5-километров маршрут и с българската база Свети Климент Охридски с 11-километров маршрут през платото Балкан, седловината Уилън и Орфеевата порта.

Лагер „Академия“ предлага удобен достъп към:
 главния хребет на планината Тангра на юг, с маршрути за полева работа и изкачвания от Лагер Академия през Каталунската седловина до върховете Фрисланд, Св. Борис, Симеон, Св. Кирил, Св. Методий и Лясковец в хребета Фрисланд, и до връх Левски, Големия иглен връх и връх Шлем през Лозенската седловина;
 районите на хребета Боулс, Видинските възвишения, ледниците Калиакра и Съединение на север;
 ледника Хюрън на изток;
 хребетите Плиска и Бърдик и ледниците Перуника и Хънтрес на запад.

История 
Местността е заета за пръв път от топографската експедиция Тангра 2004/05, от 3 декември 2004 до 2 януари 2005. Екипът на експедицията включващ Любомир Иванов и Дойчин Василев работи в Антарктика от 25 ноември 2004 до 11 януари 2005, както от корабите Вангуардия и Академик Вавилов, така и на островите Ливингстън и Полумесец. Преодолени са на ски и пеша общо около 200 км предимно в сурови метеорологични условия и тежък непознат терен в Тангра Планина, хребета Боулс, Видинските възвишения и ледниците Хюрън, Калиакра, Съединение, Перуника и Хънтрес. Изкачени са за пръв път върховете Лясковец (1473 м), Онгъл (1149 м), Зограф (1011 м), Комини (774 м), Мелник (696 м), Мизия (604 м) и други по-малки, осъществено е и третото изкачване на връх Фрисланд (1700 м). Събрана е подробна географска информация за отдалечените райони на островите Ливингстън и Гринуич, включително координати и надморска височина, конфигурация на актуалната брегова линия и свободните от лед зони, както и обширна фотографска документация за неизследваните дотогава вътрешни области на Ливингстън и Гринуич. Въз основа на проучванията 150 географски обекта са картографирани за пръв път, а през 2005 е публикувана нова топографска карта на двата острова. От 2004 Лагер Академия е определен за сезонен пощенски клон Тангра 1091, най-южното подразделение на Български Пощи.

Полевата работа, извършена от Лагер Академия по време на експедицията Тангра 2004/05, е отбелязана като събитие в хронологията на изследването на Антарктика.

Вижте също 
 База Свети Климент Охридски
 Тангра планина
 Остров Ливингстън
 Южни Шетлъндски острови
 Антарктида
 Антарктика
 Комисия по антарктическите наименования
 Тангра 2004/05

Карти 
 L.L. Ivanov, N. Glavinchev, R. Tosheva and S. Naydenov, Antarctica: Livingston Island, South Shetland Islands (from English Strait to Morton Strait, with illustrations and ice-cover distribution), 1:100000 scale topographic map, Antarctic Place-names Commission of Bulgaria, Sofia, 2005
 Л. Иванов. Антарктика: Остров Ливингстън и острови Гринуич, Робърт, Сноу и Смит. Топографска карта в мащаб 1:120000. Троян: Фондация Манфред Вьорнер, 2009. ISBN 978-954-92032-4-0
 A. Kamburov and L. Ivanov. Bowles Ridge and Central Tangra Mountains: Livingston Island, Antarctica. Scale 1:25000 map. Sofia: Manfred Wörner Foundation, 2023. 
 А. Камбуров и Л. Иванов. Хребет Боулс и централна Тангра планина: Остров Ливингстън, Антарктика. Карта в мащаб 1:25000 map. София: Фондация Манфред Вьорнер, 2023.

Бележки

Външни препратки 
  Комисия по антарктическите наименования
   Tangra - Camp Academia
  Пощенски клон Тангра 1091
  Das südlichste Postamt Bulgariens – Tangra 1091
  Испанска антарктическа база Хуан Карлос I

Литература 
 L.L. Ivanov, Livingston Island: Tangra Mountains, Komini Peak, west slope new rock route; Lyaskovets Peak, first ascent; Zograf Peak, first ascent; Vidin Heights, Melnik Peak, Melnik Ridge, first ascent, The American Alpine Journal, 2005, 312 – 315.
 Livingston Island, Climb Magazine, Issue 14, Kettering, UK, April 2006, 89 – 91
 D. Gildea. Mountaineering in Antarctica: complete guide: Travel guide. Primento and Editions Nevicata, 2015. ISBN 978-2-511-03136-0
 Български изследвания: Картография. В: Л. Иванов и Н. Иванова. Антарктика: Природа, история, усвояване, географски имена и българско участие. София: Фондация Манфред Вьорнер, 2014. с. 110 – 112. ISBN 978-619-90008-1-6 (Второ преработено и допълнено електронно издание 2014, ISBN 978-619-90008-2-3)
 Ivanov, L. General Geography and History of Livingston Island. In: Bulgarian Antarctic Research: A Synthesis. Eds. C. Pimpirev and N. Chipev. Sofia: St. Kliment Ohridski University Press, 2015. pp. 17 – 28. ISBN 978-954-07-3939-7
 Ivanov, L. and N. Ivanova. The World of Antarctica. Generis Publishing, 2022. 241 pp. 

Остров Ливингстън

Българска академия на науките
Местности